Folketing
2012-05-22

Nu er vi i stand til at finansiere vores forslag. Vi kan finansiere dem så rimeligt, og det tror jeg også må stå klart for de fleste. Nogle gange, når man ser tv-reportager fra USA, hvor det jo hævdes, at de fattige har det rigtig dårligt, kan man se familier på welfare, der har både en og to biler stående uden for deres hus. I Danmark er det jo en utænkelighed. Hvis man har en minimumsindkomst og man er enlig mor med minimumsindkomst, man arbejder i Netto og sidder ved kassen, så er det stort set utænkeligt, at man har råd til at have en bil. Hvorfor skal der ikke gøres noget ved det? Hvorfor skal enlige mødre på lavindkomst være tvunget til at tage de busser og de tog, som en gang imellem ikke kører til tiden, og som kan være meget besværlige, hvis man både skal købe ind og køre med børn. Nyrups gamle billede af den enlige mor på cyklen i regnvejr var jo forårsaget af, at vi har så høje registreringsafgifter i Danmark. Det var dem, der var årsagen til, at moren ikke havde råd til at sidde indenfor i en bil. Hvor er SF's blødende sociale hjerte for de laveste indkomstgrupper i Danmark, som ikke har råd til bil?